大數

大數，就係萬以上嘅數，亦都叫天文數字。廣東話大數講法同中文一樣。古代好少機會用大數，不過現代科學發達，好易會遇到爾啲天文數字。不過，大數寫法毋只一種，有時會搞到好亂。

萬進法 
最清楚係用萬為單位，萬嘅萬倍係萬萬，萬萬嘅萬倍係萬萬萬，萬萬萬嘅萬倍係萬萬萬萬，如此類推。呢種方法流行響國共內戰之前。古代成日會寫帶甲百萬，大清馬關條約賠款二萬萬両白銀，到戰前四萬萬同胞，都係用呢種寫法。

黃帝法 
另一種就係萬以上用億、兆、京、垓、秭、穰、溝、澗、正、載呢十個字表示，呢個方法表示個數唔係獨一無異嘅。古書《五經算術按黃帝為法，數有十等。及其用也，乃有三焉。十等者，謂「億、兆、京、垓、秭、穰、溝、澗、正、載」也。三等者，謂「上、中、下」也。其下數者，十十變之。若言十萬曰億，十億曰兆，十兆曰京也。中數者，萬萬變之。若言萬萬曰億，萬萬億曰兆，萬萬兆曰京也。上數者，數窮則變。若言萬萬曰億，億億曰兆、兆兆曰京也。

億兆京垓秭穰溝澗正載，十個字順住來排。下數係用十進，後字係前字十倍，例如億係萬嘅十倍，兆係億嘅十倍，如此類推。呢套係三種之中最細，響大清時都有用，而香港同中國大陸家下有啲單位都係用呢套，好似兆赫就係10⁶赫。萬進嘅後字係前字萬倍，好似億係萬嘅萬倍，兆係億嘅萬倍，家下香港同台灣都係用呢套。中數係萬萬進，後字係前字萬萬倍；中國大陸淨用萬同億，而1012叫萬億，有啲似中數。而上數係平方進，後字係前字平方，好似億係萬嘅自乘，兆係億嘅自乘，如此類推。

比較

阿剌伯數字 
用阿剌伯數字寫大數好多時會加撇，原意係等個數一睇就知點讀，唔使慢慢數，但係因為英文係千進而中文係萬進，加撇本來中英文係唔同撇法，中文每四組數字一撇，英文每三組數字一撇。例如，一億嘅中式寫法本來係 1,0000,0000，一睇就知係一億。

可能因為早期嘅個人電腦唔可以改幾多組數字一撇，中式撇法約莫喺個人電腦出現嘅同期開始少見，到後來主流操作系統同程式語言都可以改用中式撇法已經太遲，中式撇法基本上已經消失。相反，印度雖然都係用英式撇法，就算係而今，佢哋喺十萬同一千萬兩個位右面都仲係會加撇。

整數